Pielikums Nr. 5

Amatas novada pašvaldības saistošajiem noteikumiem Nr. 2

apstiprināti ar Amatas novada domes

2021. gada 27. janvāra lēmumu Nr. 1

(sēdes protokols Nr. 2)

**Paskaidrojuma raksts par**

**Amatas novada pašvaldības 2021. gada budžetu**

Budžets ir pašvaldības finansiālās darbības pamats un finanšu instruments, ar kuru tā nodrošina savu autonomo funkciju izpildi, kā ar veic ekonomisko un sociālo vajadzību sabalansēšanu ar pašvaldības finansiālajām iespējām.

Amatas novada pašvaldības budžets 2021. gadam izstrādāts, ievērojot likumos „Par pašvaldību budžetiem”, ”Par pašvaldībām”, „Par budžetu un finanšu vadību”, kā arī nodokļu likumos, LR Ministru kabineta noteikumos un citos likumdošanas aktos izvirzītās prasības.

Šī gada budžetu raksturo galvenās prioritātes: pašvaldībā esošo visu izglītības iestāžu funkciju nodrošināšana līdz 2020./2021.mācību gada beigām, izdevumu palielināšana neatliekamām sociālajām vajadzībām maznodrošinātajai sabiedrības daļai, Eiropas Savienības (ES) struktūrfondu projektu realizācija, tehniskās dokumentācijas sagatavošana nākotnes Eiropas Savienības strukturēto fondu projektiem.

**Budžeta ieņēmumi**

**Amatas novada pašvaldības budžeta** **2021. gada ieņēmumi plānoti 8 634 831 EUR apmērā.** Pašvaldības budžeta ieņēmumu samazinājums ir 3,87 % salīdzinot ar 2020. gada budžetā plānotajiem ieņēmumiem. Šāds budžeta samazinājums veidojas, jo 2021. gadā ir veikta ienākuma nodokļa pārdale un pašvaldības budžetā plānots ienākuma nodokļa samazinājums par 5,4 %.

Pašvaldības budžeta ieņēmumus veido: *nodokļu ieņēmumi* – iedzīvotāju ienākuma nodoklis, nekustamā īpašuma nodoklis; *nenodokļu ieņēmumi*, kuros ietilpst valsts un pašvaldību nodevas, naudas sodi, procentu ieņēmumi par kontu atlikumiem un ieņēmumiem no pašvaldību īpašuma pārdošanas; *transfertu ieņēmumi* no valsts un pašvaldību budžetiem un *budžeta iestāžu ieņēmumi*.

*Nodokļu ieņēmumi*. 2021. gadā Amatas novada pašvaldības budžeta ieņēmumi no nodokļiem plānoti 3 272 655 EUR jeb par 5,54 % mazāk kā plānoti 2020. gada budžetā.

 Lielākais īpatsvars nodokļu ieņēmumos ir iedzīvotāju ienākuma nodoklim (32,3 %) un nekustamā īpašuma nodoklim (5,61 %). Iedzīvotāju ienākuma nodokļa ieņēmumi plānoti 2 788 655 EUR jeb par 5,4 % mazāk kā 2020. gada budžetā.

Nekustamā īpašuma nodokļa ieņēmumi ir plānoti 484 000 EUR jeb par 0,09 % mazāk nekā 2020. gada budžetā.

*Nenodokļu ieņēmumus* 2021. gadā plānots iekasēt 83 920 EUR apmērā jeb par 0,56 % vairāk kā 2020. gadā. Šos ieņēmumus veido procentu ieņēmumi par kontu atlikumiem, valsts un pašvaldību nodevas, naudas sodi un sankcijas, kā arī ieņēmumi no pašvaldību īpašumu pārdošanas.

*Transfertu ieņēmumi* (ieņēmumi, ko pašvaldība saņem no valsts vai citu pašvaldību budžetiem) 2021. gadā plānoti 4 819 576 EUR jeb par 2,96 % mazāk nekā 2020. gadā. Ieņēmumi no valsts budžeta plānoti 4 281 202 EUR. Šajos ieņēmumos ir uzskaitīti valsts budžeta transferti - mācību funkcijas nodrošināšanai 1 124 651 EUR, autoceļu uzturēšanai 331 589 EUR un citi noteiktiem mērķiem paredzētie transferti. Pašvaldību budžeta transferti plānoti 531 882 EUR, kas ir par 9,43 % mazāk kā 2020. gadā.

*Budžeta iestāžu ieņēmumi* 2021. gadā plānoti 435 680 EUR jeb 2,81 % mazāk kā 2020. gadā. Šos ieņēmumus – 12,98 % jeb 56 556 EUR ir plānots iekasēt par izglītības iestāžu maksas pakalpojumiem, 3,82 % jeb 16 657 EUR par nomu un īri un 81,8 % jeb 356 405 EUR par pārējiem budžeta iestāžu sniegtajiem maksas pakalpojumiem un citiem pašu ieņēmumiem.

Budžeta plānotie valsts dotācijas ieņēmumi autoceļiem un dabas resursu nodoklim 2021. gadā paredzēti 354 589 EUR apmērā, kas ir par 5,06 % vairāk nekā 2020. gadā plānotie budžeta ieņēmumi. Autoceļu fonda ieņēmumi šajā gadā ir plānoti 331 589 EUR, kas ir tikpat kā 2020. gada budžetā, ieņēmumi no dabas resursu nodokļa ir plānoti 23 000 EUR.

**Budžeta izdevumi**

Budžeta izdevumi plānoti pēc nulles principa, ņemot vērā reālās finanšu iespējas un nodrošinot pašvaldības attīstības galvenos uzdevumus, piesaistot ES struktūrfondu līdzekļus.

**Amatas novada pašvaldības budžeta 2021. gada izdevumi plānoti 9 126 501 EUR apmērā.** Pašvaldības budžeta izdevumu samazinājums ir par 1,7 % salīdzinot ar 2020. gada budžeta plānotajiem izdevumiem. Visi pašvaldības plānotie kopējie izdevumi pēc savas ekonomiskās būtības iedalīti deviņās (pavisam tās ir desmit) funkcionālajās kategorijās.

Amatas novada pašvaldības plānotie kopējie izdevumi pēc savas ekonomiskās kategorijas iedalīti piecās ekonomiskās kategorijās. Lielākās izmaiņas ir četrās ekonomiskās kategorijās - atlīdzības pieaugums par 3,85 %, preču un pakalpojumu pieaugums par 27,4 %, pamatkapitāla veidošanas samazinājums par 45 %, sociālā rakstura maksājumu un kompensāciju pieaugums par 41,66 %.

***Vispārējiem valdības dienestiem*** apstiprināts finansējums **888 197 EUR** apmērā. Šajos izdevumos ietilpst izpildvaras institūcijas, pašvaldības parāda procentu maksājumi.

Saskaņā ar Latvijas Republikas likumu „Par pašvaldībām” un atbilstoši Amatas novada pašvaldības nolikumam pašvaldības iedzīvotāju pārstāvību nodrošina to ievēlēts pašvaldības lēmējorgāns – dome, ko veido ievēlēti deputāti, savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina administrācija.

Vispārējo valdības dienestu izdevumu īpatsvars budžetā 9,73 %.

***Sabiedriskās kārtības un drošības*** nodrošināšanai budžetā paredzēti **205 520** **EUR** jeb 2,25 % no kopējiem izdevumiem, kas ir par 29,52 % vairāk nekā plānots 2020. gada budžetā

***Ekonomiskajai darbībai*** no pašvaldības budžeta izdevumiem ir plānots tērēt **1 526 654 EUR** jeb 16,73 % no kopējiem izdevumiem, kas ir par 9,84 % mazāk nekā plānots 2020. gada budžetā.

***Vides aizsardzībai*** 2021. gada budžetā plānoti **12 200 EUR** jeb 0,13 % no pašvaldības budžeta izdevumiem, kas ir par 8,96 % vairāk par plānoto 2020. gada budžetā.

***Pašvaldības teritoriju un mājokļu apsaimniekošanas*** pasākumiem budžetā paredzēti **1 435 233 EUR** jeb 15,68 % no kopējiem pašvaldības budžeta izdevumiem, kas ir par 4,11 % vairāk nekā 2020. gadā.

Funkcijai ***Veselība*** budžetā ir plānoti **14 850 EUR** jeb 0,16 % no kopējiem budžeta izdevumiem, kas ir par 32,62 % vairāk nekā 2020. gada budžetā. Izdevumus sastāda projekts “Vietējās sabiedrības veselības veicināšanas, slimību profilakses pasākumu īstenošana Amatas novadā”.

Funkcijai ***Atpūta, kultūra, reliģija*** pamatbudžetā ir plānoti **600 862 EUR** jeb 6,58 % no kopējiem budžeta izdevumiem, kas ir par 1,33 % vairāk kā 2020. gadā.

***Izglītības funkcijas finansēšanai*** budžetā ir plānoti **3 346 968 EUR** jeb 36,67 %, kas ir par 13,41 % mazāk nekā 2020. gada budžetā. Valsts budžeta mērķdotācijas izglītībai plānotas 8 mēnešu periodam.

***Sociālās nodrošināšanas*** funkcijas veikšanai paredzētais finansējums **919 098 EUR** jeb 10,07 % no kopējiem budžeta izdevumiem, kas ir par 20,65 % mazāk nekā 2020. gadā.

***Finansēšanas daļu*** veido aizņēmumi unaizņēmumu atmaksa, skaidras naudas, depozītu apjoma izmaiņas. Amatas novada pašvaldības budžetā ir iekļautas plānotās kredīt saistības ar Valsts kasi **654 910 EUR.** 2021. gadā plānots no Valsts Kases projektu realizācijai paņemt kredītu **400 000 EUR.** Kredītu pamatsummu atmaksai plānoti **540 339** **EUR** un atmaksai no ES projektu atgrieztām summām **514 571 EUR.**

Domes priekšsēdētāja: E. Eglīte